TRUE-ADVANC เตรียมลั้ลลา!หลังศาลฯไม่รับฟ้องคลื่น 1800MHz
TRUE-ADVANC เตรียมลั้ลลา!หลังศาลฯไม่รับฟ้องคลื่น 1800MHz
18 พ.ย. 2558

ผู้สื่อข่าวรายงานว่า บริษัท ทรู คอร์ปอเรชั่น จำกัด (มหาชน) หรือ TRUE และ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC น่าจะเป็นหุ้นที่ได้รับประโยชน์สูงสุดและน่าทยอยสะสม หลังจากที่ศาลปกครองกลางมีคำสั่งไม่รับคำฟ้องไว้พิจารณาและให้จำหน่ายคดีออกจากสารบบความ ในคดีที่ สหภาพแรงงานรัฐวิสาหกิจ บริษัท กสท โทรคมนาคม จำกัด (มหาชน) (ผู้ฟ้องคดี) ยื่นฟ้อง สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ กับพวกรวม 3 ราย (ผู้ถูกฟ้องคดี) กรณีผู้ถูกฟ้องคดีนำคลื่น 1800 MHz ออกทำการประมูล
ทั้งนี้ เนื่องจากผู้ฟ้องคดีไม่ใช่ผู้ที่ได้รับความเดือดร้อนหรือเสียหายหรืออาจจะเดือดร้อนหรือเสียหาย โดยมิอาจหลีกเลี่ยงได้จากการกระทำของผู้ถูกฟ้องคดีทั้งสามที่จะมีสิทธิฟ้องคดีนี้ต่อศาลปกครองตามมาตรา 42 วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.2552
โดยก่อนหน้าเมื่อวันที่ 10 พ.ย. ย. ตัวแทนสหภาพแรงงานรัฐวิสาหกิจ บริษัท กสท โทรคมนาคม จำกัด (มหาชน) นำโดย นายสังวรณ์ พุ่มเทียน ประธานสหภาพฯได้นำเอกสารจำนวนหลายแฟ้มเข้ายื่นฟ้องสำนักงานคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.) คณะกรรมการกิจการโทรคมนาคม (กทค.) และคณะกรรมการ กสทช.เป็นผู้ถูกฟ้องคดีที่ 1-3 ต่อศาลปกครองกลาง เพื่อขอให้มีคำสั่งระงับการประมูลคลื่นความถี่ย่านความถี่วิทยุ 1710-1785/1805-1800 1 เมกะเฮิรตซ์ ตามประกาศ กสทช.เรื่องหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 1800 เมกะเฮิรตซ์ทั้งหมด รวมทั้งให้เพิกถอนประกาศ กสทช.ดังกล่าวทั้งฉบับและหากมีการประมูลคลื่นความถี่ตามประกาศ กสทช.ดังกล่าวแล้วก็ขอให้ศาลสั่งให้เป็นโมฆะทั้งหมดพร้อมทั้งขอให้ศาลไต่สวนฉุกเฉินเพื่อกำหนดมาตรการคุ้มครองชั่วคราวโดยสั่งระงับการประมูล 4จี คลื่นความถี่ 1800 เมกะเฮิรตซ์ที่จะมีขึ้นในวันที่ 11 พ.ย.ที่ผ่านมาไว้ก่อนจนกว่าจะมีคำพิพากษา
ทั้งนี้หลังจากที่ศาลปกครองมีคำสั่งไม่รับคำฟ้องคดี สหภาพ กสท.ค้านประมูลคลื่น 1800MHz จึงน่าจะเป็นบวกต่อราคาหุ้น TRUE และ ADVANC โดยตรง เนื่องจากหุ้นทั้งสองม่มีอุปสรรคในการดำเนินธุรกิจ 4G บนคลื่น 1800MHz ซึ่งเกิดการฟ้องร้องดังกล่าว
โดยเมื่อวันที่ 11 พ.ย. 58 บริษัท ทรู มูฟ เอช ยูนิเวอร์แซล คอมมิวนิเคชั่น จำกัด(TUC) บริษัทย่อยของบริษัท ทรู คอร์ปอเรชั่น จำกัด (มหาชน) หรือTRUE เป็นผู้ ชนะประมูล 4G คลื่น 1800 MHz ได้ใบอนุญาตที่ 1 มูลค่า 39,792 ล้านบาท และบริษัท แอดวานซ์ ไวร์เลสเน็ทเวอร์ค จำกัด (AWN) บริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน)หรือADVANC ชนะประมูล 4G คลื่น 1800 MHz ได้ใบอนุญาตที่ 2 มูลค่า 40,986 ล้านบาท รวมเป็นมูลค่า 80,778 ล้านบาท
สำหรับราคาหุ้น TRUE ล่าสุด ณ เวลา 14.55 อยู่ที่ระดับ 9.35 บาท ลบ 0.15 บาท หรือ 1.58% ด้วยมูลค่าซื้อขาย 287.78 ลบ. ส่วนราคาหุ้น ADVANC ณ เวลา 14.56 น.อยู่ที่ระดับ 213.00 บาท ราคาหุ้นไม่เปลี่ยนแปลง ด้วยมูลค่าซื้อขาย 649.63 ล้านบาท
 